‘ખેડૂત સંઘ’ ખેડૂતોના હિતોનું રક્ષણ કરવા માટે છે. તેને કોઈની સાથે ઝગડો કે તકરાર ખપતા નથી. પરંતુ ખેડૂતોના હિતના ભોગે તે કોઈને મીઠું કે સારૂ લગાડવા ઈચ્છતો નથી. વડગામ મહાલ માં છેલ્લા દોઢ વર્ષથી વજેદારો અને તેમના ગામ લોકો વચ્ચે તકરાર ચાલે છે. ખેડૂત સંઘ તેમાં ગામ લોકોના પક્ષે છે, કારણ કે ખેડૂતોની હકિકત વ્યાજબી અને ન્યાયી છે. અને સંગઠન વિના એમને ન્યાય મળે તેમ ન હોવાથી જ ખેડૂત સંઘને એમાં પડવું પડ્યું છે. પરંતુ કેટલાક વાજેદારો સાથે તદ્દન નાની ફરિયાદો છે અને તેનો ઉકેલ આપસ માં આવી શકે તેમ છે. સુકા ભેગું લીલું ન બળે એ માટે બનતી તમામ તકેદારી રાખવા ખેડૂત સંઘ ઉત્સુક છે. આ હેતુથી જ ગઈ તા. ૦૭.૦૩.૫૦ નાં રોજ રૂપાલ ગામે મળેલી સભામાં સભાના પ્રમુખ શ્રી જેસુંગલાલ જોશી એ વડગામ મહાલ ખેડૂત સંઘ વતી એવી જાહેરાત કરી હતી કે જે વાજેદારો તરફથી ૧૫ મી તારીખ સુધીમાં તેઓ તેમના લોકો સાથેનો ઝગડો આપસમાં પતાવવા તૈયાર છે, તેવા વાજેદારો નાં ઝગડાઓ વ્યક્તિગતરૂપ માં પણ પતાવવા ખેડૂતસંઘ તૈયાર છે.